Takket være en dyne af skyer er mandagen begyndt ganske lunt med temperaturer over 10 graders varme i hele landet i de tidlige morgentimer. Dynen af skyer giver dog også en grå start på dagen, hvor man skal være heldig bare at få lov at se lidt til solen. Først sidst på formiddagen begynder det at klare lidt op fra vest. I den nordvestlige del af Jylland vil der blive dannet regnbyger hele dagen, der driver ind over landet fra Nordsøen. Lidt sol i eftermiddag I eftermiddag bevæger skydækket sig yderligere østover, hvilket giver bedre betingelser for solen til at skinne over de vestlige landsdele. De østlige egne er i eftermiddag fortsat pakket ind i skyer i eftermiddag, men med tørvejr. I Jylland kan eftermiddagsbygerne lokalt blive kraftige. Vinden er jævn til frisk fra sydlig retning, og i eftermiddag kan temperaturen nå op mellem 13 og 15 grader. Hvis solen bryder igennem, kan man med lidt læ få en ganske hæderlig eftermiddag nogle steder. I aften er der mulighed for, at skydækket bryder yderligere op med chance for kig til stjernehimlen. På Bornholm vil det fortsat holde overskyet i aftentimerne. Temperaturen ventes mandag aften at ligge mellem 10 og 12 grader.

Referat:
I kølvandet på en frontpassage søndag begynder den nye uge med gråvejr til de fleste.